L-Italja kkonfermat li l-port ta' Gioia Tauro, fin-nofsinhar tal-Italja se jintuża bħala bażi għall-armi kimiċi Sirjani biex jiġu trasferiti minn vapuri tal-merkanzija għall-bastimenti militari Amerikani, li jeħduhom biex jinqerdu. Huma d-Danimarka u n-Norveġja li qed jipprovdu vapuri tal-merkanzija u skorta militari biex iwasslu l-armi l-Italja. Il-materjal se jinqered fl-ibħra internazzjonali bi proċess imsejjaħ idrolisi , li hija r-reazzjoni kimika ta' sustanza mal-ilma li ġeneralment twassal biex din tinqered għal kollox. Is-Sindku ta' Gioia Tauro qal li ma kienx ikkonsultat dwar il-pjan u qal li għalkemm diffiċli jkun hemm inċident, mhux impossibbli. Akkuża lin-Nazzjonijiet Magħquda li għamel lill-belt tiegħu 'miżbla ta' armi kimiċi'. Min-naħa tiegħu l-Kap tal-awtorità tan-Nazzjonijiet Magħquda responsabbli mill-qirda tal-armi kimiċi fis-Sirja qal li qed ikun hemm dewmien fil-proċess minħabba tħassib dwar is-sigurtà. Ahmet Uzumcu qal li s'issa l-ammont ta' kimika trasportata lejn il-port Sirjan biex jiġi esportat, ma kienx wieħed kbir. Madanakollu esprima l-fiduċja tiegħu li l-armi se jiġu meqruda sal-aħħar ta' Ġunju. Ħalli kumment hawn b'ismek u kunjomok.